Diari Oficial de la Generalitat Valenciana


Sumari del DOGV 3082, del 19-09-1997 (1997/10366)

ORDRE d'1 de setembre de 1997, de la Conselleria d'Obres Públiques, Urbanisme i Transports, per la qual s'aproven les bases reguladores de la concessió d'ajudes a transportistes autònoms titulars de llicències de taxis de les Àrees de Prestació Conjunta de la Comunitat Valenciana que abandonen l'activitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3082

Data del DOGV
:   19-09-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/10956


Data del document
:   01-09-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE d'1 de setembre de 1997, de la Conselleria d'Obres Públiques, Urbanisme i Transports, per la qual s'aproven les bases reguladores de la concessió d'ajudes a transportistes autònoms titulars de llicències de taxis de les Àrees de Prestació Conjunta de la Comunitat Valenciana que abandonen l'activitat.  
El Decret 18/1985, de 23 de febrer, del Consell de la Generalitat, faculta la Conselleria d'Obres Públiques, Urbanisme i Transports per a la creació, dins del territori de la Comunitat, d'Àrees de Prestació Conjunta per als serveis de taxi.  
Per les ordres 252/1986, 2.485/1991 i 1.614/1994, es van crear, respectivament, les Àrees de Prestació Conjunta de València, Castelló i Alacant.  
La Conselleria d'Obres Públiques, Urbanisme i Transports, a través de la Direcció General de Transports, exerceix les competències d'ordenació dels serveis de referència en les mencionades àrees.  
En l'exercici de les seues competències, l'administració autonòmica està adoptant un paquet de mesures destinades a readaptar l'oferta i la demanda del servei del taxi, així com la millora de les condicions econòmiques i laborals dels prestataris i la qualitat del servei.  
Un dels problemes detectats és l'elevada edat dels titulars de les llicències. Tenint en compte que aquest problema es deu, en part, a la falta de recursos necessaris dels autònoms que han desenvolupat aquesta activitat per a poder abandonar-la, -durant els últims anys s'ha produït una tendència decreixent en els resultats d'explotació d'aquests serveis-, s'estima procedent contribuir amb fons públics a fomentar el cessament en la professió de taxista de les persones majors de 60 anys, amb l'establiment dels mecanismes adequats per a assegurar que, una vegada percebudes les ajudes, no es puguen reincorporar al mercat, així com les persones que rebran aquestes ajudes hagen exercit de taxistes durant un mínim de temps.  
Per això, en ús de les atribucions que em confereix l'article 35.e) de la Llei del Govern Valencià i el Decret 65/1991, de 15 d'abril, del Consell de la Generalitat Valenciana, per la qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,   
ORDENO  
Article 1  
Aquesta ordre té per objecte establir les bases reguladores de la concessió d'ajudes per a fomentar l'abandó de la professió de taxistes d'elevada edat, titulars de llicències d'Àrees de Prestació Conjunta de la Comunitat Valenciana.  
Les ajudes s'atorgaran a càrrec del crèdit contingut en el programa 513.30, de la línia 405/000/97, capítol IV, dels Pressupostos de la Conselleria d'Obres Públiques, Urbanisme i Transports, que destina un crèdit de 285 milions de pessetes, que podrà ser ampliat en cas d'existència de disponibilitats pressupostàries.  
Així mateix, es podran atorgar en exercicis successius d'acord amb les consignacions pressupostàries.  
Article 2  
1. Les persones que desitgen obtenir les ajudes hauran de sol·licitar-les per escrit, de conformitat amb el model que figura en l'annex I d'aquesta ordre, adreçat al conseller d'Obres Públiques, Urbanisme i Transports, que s'haurà d'acompanyar amb els documents enumerats en l'annex núm. II, que acrediten el compliment dels requisits necessaris per a l'atorgament de l'ajuda sol·licitada.  
Les sol·licituds es podran presentar en el Registre de la Conselleria d'Obres Públiques, Urbanisme i Transports o per qualsevol de les formes previstes en l'article 38 de la Llei de Règim Jurídic de les Administracions Públiques i del Procediment Administratiu Comú.  
2. Així mateix, s'haurà d'acompanyar la sol·licitud amb la declaració, en la qual es facen constar les ajudes obtingudes o sol·licitades per a la mateixa finalitat de qualssevol administració o ens públics, de conformitat amb el model annex IV.  
La Direcció General de Transports, una vegada rebuda la sol·licitud amb la corresponent documentació, podrà requerir l'interessat perquè, en el termini de deu dies, llevat que expressament se li'n concedisca un altre de major, repare les deficiències observades o l'aportació de la documentació que es considere necessària per a l'adequada resolució de la petició, amb l'advertència que, transcorregut el termini sense que s'atenga aquest requeriment, es procedirà a l'arxiu de la sol·licitud sense més tràmit.  
Article 3  
El termini de presentació de sol·licituds serà de quaranta-cinc dies comptats a partir de l'endemà de la publicació d'aquesta ordre.  
La Direcció General de Transports realitzarà la instrucció dels procediments d'atorgament de les ajudes.  
Article 4  
La Direcció General de Transports, a la vista de les sol·licituds presentades, i prèviament l'estudi i la fixació d'admissibilitats, elaborarà les propostes motivades per a l'atorgament i les elevarà al conseller d'Obres Públiques, Urbanisme i Transports per a la resolució definitiva.  
Quan no hi haja hagut resolució expressa en el termini de dos mesos des del dia de la presentació de la sol·licitud, es podrà entendre desestimada.  
Article 5  
Els criteris que serviran de base per a l'atorgament de les ajudes seran els següents, l'ordre dels criteris no tindrà caràcter de prelació:  
- Edat del titular.  
- Quantitat d'anys, superiors a 15, que exerceix l'activitat d'autònom del taxi.  
Article 6  
Els beneficiaris de les ajudes hauran d'acreditar que es troben al corrent de les obligacions tributàries i davant de la Seguretat Social, d'acord amb Ordre de 17 de gener de 1991, de la Conselleria d'Economia i Hisenda, així com no tenir pendent de pagament cap sanció per incompliment de la legislació de transports.   
Així mateix, estaran obligats a facilitar, en qualsevol moment, tota la informació que la Direcció General de Transports li puga requerir, a l'efecte del control de les ajudes atorgades.  
Article 7  
Una vegada atorgada l'ajuda, per a procedir-ne al cobrament, s'haurà d'acreditar l'abandó de l'activitat d'autònom del taxi, amb l'aportació de la documentació indicada en l'annex III, en el termini que determine la resolució d'atorgament.  
Article 8  
1. Les quanties màximes de les ajudes seran les següents:  
- Per abandó de l'activitat de taxista en Àrees de Prestació Conjunta de la Comunitat Valenciana: 3.500.000 pessetes.  
- Per cada sis mesos complets que al transportista li falten per a complir l'edat de seixanta i cinc anys: 300.000 pessetes.  
2. L'atorgament d'aquestes ajudes estarà condicionat al compliment dels següents requisits:  
a) Els beneficiaris hauran de ser persones físiques amb edat superior o igual a 60 anys, titulars, com a mínim, 15 anys abans de l'autorització de transport públic de viatgers en vehicles de turisme.  
b) Els mencionats beneficiaris hauran de ser transportistes autònoms, titulars, com a màxim, d'una autorització de taxi en Àrees de Prestació Conjunta de la Comunitat Valenciana.  
Article 9  
Una vegada atorgada l'ajuda, per a procedir-ne al cobrament, s'haurà d'acreditar l'abandó de l'activitat amb compliment dels requisits següents:  
a) El beneficiari haurà de renunciar expressament a la llicència i acreditar-ne la baixa.  
b) S'haurà de comprometre formalment a abandonar, amb caràcter definitiu, l'exercici de l'activitat de taxista, i, tornar les ajudes obtingudes i els corresponents interessos, en cas de reiniciar-la.  
Disposicions finals  
1. Es faculta la Direcció General de Transports per al desenvolupament, la interpretació i l'aplicació d'aquesta ordre.  
2. Aquesta ordre entrarà en vigor el dia de la publicació en el Diari Oficial de la Generalitat Valenciana.   
València, 1 de setembre de 1997.   
El conseller d'Obres Públiques, Urbanisme i Transports  
LUIS FERNANDO CARTAGENA TRAVESEDO  
ANNEX I  
Model de sol·licitud  
Sr..., document nacional d'identitat núm..., amb domicili a ..., carrer ..., Codi Postal ... Telèfon ..., Núm. de la llicència de taxi..., Àrea de Prestació Conjunta de ...  
EXPOSA: Que, a la vista de l'Ordre de ..., de la Conselleria d'Obres Públiques, Urbanisme i Transports (DOGV de ..., núm. ...), per la qual s'aproven les bases reguladores de la concessió d'ajudes a transportistes autònoms de viatgers en vehicles de turisme (taxis) de les Àrees de Prestació Conjunta de la Comunitat Valenciana, considera reunir els requisits exigits, segons es mostra en els documents que s'adjunten, i amb l'expressa acceptació de tots els termes de la citada convocatòria.  
SOL·LICITA: L'atorgament de la corresponent subvenció per abandó de l'activitat de taxista de l'Àrea de Prestació Conjunta de ...  
(lloc, data i signatura del sol·licitant)  
SR. CONSELLER D'OBRES PÚBLIQUES, URBANISME I TRANSPORTS  
ANNEX II  
Juntament amb la sol·licitud, realitzada segons el model previst en l'annex I, s'haurà d'aportar la documentació següent:  
1. Còpia del DNI i NIF del sol·licitant (compulsades).  
2. Còpia de l'últim rebut de l'Impost d'Activitats Econòmiques (compulsada).  
3. Certificat expedit per l'Agència Tributària corresponent acreditatiu d'estar al corrent de les obligacions tributàries.  
4. Certificat expedit per la Tresoreria de la Seguretat Social acreditatiu d'estar al corrent en el pagament de les quotes.  
5. Documentació acreditativa de l'antiguitat en l'activitat de taxista.  
6. En el seu cas, declaració responsable on s'especifiquen les ajudes o els finançaments públics o privats obtinguts o sol·licitats per a finançar la mateixa actuació, segons l'annex IV.  
7. Fotocòpia compulsada de l'autorització vigent de taxi de l'àrea de què es tracte.  
ANNEX III  
Documentació que s'ha d'aportar, una vegada concedida la subvenció, perquè se'n puga realitzar el pagament:  
1. Declaració responsable del compromís d'abandó definitiu de l'activitat de transport en qualitat d'empresari.  
2. Certificat de baixa de l'autorització de taxi d'Àrea de Prestació Conjunta de la Comunitat Valenciana.  
ANNEX IV  
Model de declaració d'altres ajudes concurrents  
Sr./Sra..., amb domicili a ..., carrer..., de ..., presenta la següent declaració:  
Declaració responsable  
A més d'aquesta ajuda, ha present la sol·licitud en les següents institucions públiques o privades fins el dia de hui:  
Organisme objecte de l'ajuda   
Data de sol·licitud o concessió   
Sol·licitud concedida   
Import  
Així mateix, Sr./Sra. ... es compromet a comunicar totes les sol·licituds d'ajuda/subvenció que presente en qualsevol organisme públic o privat, a partir de hui.  
...,... de ... de 199  
(Signatura)